b'\n_START_ARTICLE_\nMajor League Baseball\n_START_SECTION_\nOrganizacija lige\n_START_PARAGRAPH_\nMajor League Baseball se sastoji od dvije lige - American Leaguea i National Leaguea, po 15 mom\xc4\x8dadi u svakoj. Te lige su podijeljene na tri divizije naziva East (Istok), Central (Sredi\xc5\xa1nja) i West (Zapad). Podjela na tri divizije po ligi je uvedena 1994., dok su prethodno izme\xc4\x91u 1969. i 1993. lige bile podijeljene u dvije divizije - East i West. Do 1968. nijedna od major liga nije bila podijeljena u divizije. Do 1997. su se klubovi iz American i National lige me\xc4\x91usobno susretali samo u velikom finalu - World Series, a od tada se susre\xc4\x87u i u regularnoj sezoni u tzv. interleague play.\n_START_SECTION_\nProljetni trening\n_START_PARAGRAPH_\nProljetni trening (spring training) je serija ekshibicijskih i pripremnih utakmica prije po\xc4\x8detka regularne sezone (obi\xc4\x8dno u velja\xc4\x8di i o\xc5\xbeujku). U ovom periodu su dopu\xc5\xa1teni novi igra\xc4\x8di za popunu rostera i odre\xc4\x91ene pozicije, te daje ve\xc4\x87 postoje\xc4\x87im igra\xc4\x8dima tima vrijeme za pripremu za natjecateljsko igranje.\n_START_SECTION_\nRegularna sezona\n_START_PARAGRAPH_\nRegularna sezona traje od po\xc4\x8detka travnja do kraja kolovoza u kojoj svaki tim odigra 162 utakmice i to u seriji od naj\xc4\x8de\xc5\xa1\xc4\x87e 3 utakmice izme\xc4\x91u protivnika (povremeno serije imaju i 2 ili 4 ili 5 utakmica). Serija za svaku mom\xc4\x8dad se organizira ili na doma\xc4\x87em stadionu ili u gostima kao turneja. Svaka mom\xc4\x8dad obi\xc4\x8dno igra \xc5\xa1est utakmica na tjedan i to prete\xc5\xbeno u no\xc4\x87nim terminima, a ukoliko se igra nedjeljom, utakmica je naj\xc4\x8de\xc5\xa1\xc4\x87e u poslijepodnevnom terminu. U svibnju i lipnju se igraju utakmice tzv. interleague play - regularnog dijela sezone u kojem igraju klubovi iz National protiv klubova iz American lige. U interleague play klubovi iz American League igraju 18 utakmica, a iz National League pet mom\xc4\x8dadi igra 18 utakmica, deset 15, a jedna mom\xc4\x8dad 12 utakmica. Ukupno u sezoni ima 252 interleague play utakmice._NEWLINE_U regularnoj sezoni se klubovi natje\xc4\x8du za doigravanje. U svakoj ligi je \xc4\x8detiri mjesta za doigravanje, i to tri za pobjednike divizija i za sljede\xc4\x87u mom\xc4\x8dad sa najboljim u\xc4\x8dinkom.'